สบายใจหายห่วง! KTB มั่นใจระบบเอทีเอ็มป้องกันแขกขาวแฮกข้อมูลได้
สบายใจหายห่วง! KTB มั่นใจระบบเอทีเอ็มป้องกันแขกขาวแฮกข้อมูลได้
24 ส.ค. 2559

ผู้สื่อข่าวรายงานว่า จากกรณีธนาคารออมสินได้ปิดให้บริการเครื่องเอทีเอ็มบางส่วน เพื่อป้องกันความเสียหาย เนื่องจากมีการโจรกรรมเงินในกล่องเงิน โดยเป็นเอทีเอ็มยี่ห้อ NCR และธนาคารกรุงไทยมีเครื่องเอทีเอ็มยี่ห้อดังกล่าวเช่นเดียวกันนั้น
ล่าสุด ดร.วิเทศ เตชางาม รองกรรมการผู้จัดการใหญ่ สายงานเทคโนโลยี ธนาคารกรุงไทย จำกัด (มหาชน) หรือ KTB เปิดเผยว่า ธนาคารขอให้ประชาชนมั่นใจระบบรักษาความปลอดภัยในการใช้บริการจากเครื่องเอทีเอ็ม ซึ่งทุกธนาคารต่างให้ความสำคัญ สำหรับธนาคารกรุงไทยมีการลงระบบรักษาความปลอดภัยที่เข้มงวด
โดยธนาคารไม่อนุญาตให้ลงโปรแกรมแปลกปลอมที่เครื่องเอทีเอ็ม รวมทั้งมีระบบป้องกันไม่ให้มีการสั่งจ่ายเงินที่ศูนย์ควบคุมเอทีเอ็ม ทั้งนี้ที่ผ่านมา ธนาคารได้ลงทุนในระบบเกี่ยวกับการป้องกันทั้งที่ตัวเครื่องและระบบของส่วนกลางมาอย่างต่อเนื่อง
“ธนาคารมีเครื่องเอทีเอ็มยี่ห้อ NCR อยู่จำนวนหนึ่ง ซึ่งได้ดำเนินการลงโปรแกรมเพื่อป้องกันโปรแกรมที่แปลกปลอม เช่นเดียวกับตู้เอทีเอ็มยี่ห้ออื่นๆ และที่ผ่านมาหากเกิดเหตุการณ์ทุจริตในระบบเอทีเอ็มทั้งในและต่างประเทศ ธนาคารและบริษัทผู้ผลิตเครื่องเอทีเอ็มและบริษัทเจ้าของซอฟต์แวร์ จะมีการประสานงานกันอย่างใกล้ชิด เพื่อหาสาเหตุและวิธีป้องกัน”
นอกจากนี้ ธนาคารกรุงไทย ได้แยกระบบเอทีเอ็มออกจากระบบคอมพิวเตอร์หลัก ที่เก็บข้อมูลด้านเงินฝากและสินเชื่อของลูกค้า จึงขอให้ประชาชนสบายใจและมั่นใจในการใช้บริการ